### INGYENES HASZNÁLAti szerződés

###### (tervezet)

amely létrejött egyrészről a:

Savaria TISZK Szakképzés-szervezési Kiemelkedően Közhasznú Nonprofit Kft

Székhelye:9700 Szombathely, Selyemrét u. 2. szám

képviseli: Bálint András

Cégjegyzékszáma:18-09-108374

adóigazgatási azonosító száma: 22176190-2-18

bankszámlaszáma:11747006-20208592-00000000

statisztikai számjele:22176190-8532-572-18

mint átadó (a továbbiakban: TISZK),

valamint a:

Klebelsberg Intézményfenntartó Központ

székhelye: 1055 Budapest, Szalay u. 10-14.

képviseli: Fodor István tankerületi igazgató

adóigazgatási azonosító száma: 15799658-2-41

Előirányzat-felhasználási keretszámla száma: 10032000 00329307 00000000

ÁHT azonosítója: 335262

statisztikai számjele: 15799658-8412-312-01

mint átvevő (a továbbiakban: KIK)

(a továbbiakban együtt: **Felek**) között alulírott helyen és napon a következő feltételekkel:

ELŐZMÉNYEK

A nemzeti köznevelésről szóló 2011. évi CXC. törvény (a továbbiakban: Nkt.) 74.§ (1) bekezdése alapján 2013. január 1-jétől „az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról”.

Az Nkt. 74. § (4) bekezdése szerint „a 3000 főt meghaladó lakosságszámú települési önkormányzat gondoskodik - a szakképző [iskola](file:///C%3A%5Cloadpage.php%3Fdest%3DOISZ%26twhich%3D175803#sid256) kivételével - az illetékességi területén lévő összes, saját tulajdonában álló, az állami intézményfenntartó központ által fenntartott köznevelési intézmény feladatainak ellátását szolgáló ingó és ingatlan vagyon működtetéséről.”A Kormány a Klebelsberg Intézményfenntartó Központról szóló 202/2012. (VII.27.) Korm. rendelet 3. § (1) bekezdése c) pontjában az állami köznevelési közfeladat ellátásában fenntartóként részt vevő szervként, ennek keretében az állami fenntartású köznevelési intézmények fenntartói jogai és kötelezettségei gyakorlására 2013. január 1-jei hatállyal a KIK-et jelölte ki.

A szakképző iskolákat az Nkt. 74. § (4) bekezdése alapján 2013. január 1. napjától a KIK működteti.

A KIK szakképzési feladatainak ellátásához szükséges tárgyi feltételek kapcsán a szakképzésről szóló 2011. évi CLXXXVII. törvény (a továbbiakban Szt.) 92/A § (8) bekezdése úgy rendelkezik, hogy „az önkormányzat tulajdonosi részesedésével működő gazdasági társaság a tulajdonában levő vagy vagyoni értékű joga alapján rendelkezésre álló, szakképzési célt szolgáló ingó és ingatlan vagyon arányos, 2012. december 31-ig az átadott szakképző iskolák használatában álló részének - de legalább a 2012. december 31-ei állapot szerinti önkormányzati tulajdonrész arányában - az ingyenes használati jogát köteles biztosítani az állami intézményfenntartó központnak. A gazdasági társaság tulajdonosai kötelesek lehetővé tenni az e bekezdés szerinti kötelezettség teljesítését.”

A Felek az Önkormányzat 97,17 %-os tulajdoni részesedésével működő Savaria TISZK Szakképzés-szervezési Kiemelkedően Közhasznú Nonprofit Kft. tulajdonában lévő ingó és ingatlan vagyon ingyenes használatára vonatkozó részletes szabályokat az alábbiak szerint határozzák meg:

A szerződés tárgya

1. A TISZK ingyenes használati jogot biztosít, a KIK ingyenes használati jogot szerez a jelen megállapodás 1. sz. és 2. sz mellékletében szereplő ingó és ingatlan vagyon tekintetében.

Szerződő felek előzményként rögzítik, hogy a TISZK a 2008. szeptember 1. napja és 2012. december 31. napja közötti időszakban általa fogadott szakképzési hozzájárulást pénzeszköz-átadással a partner iskolák részére átadta. Az átadott szakképzési hozzájárulás terhére beszerzett eszközök az érintett intézmények nyilvántartásaiban, illetve leltárában szerepeltek, és az Önkormányzat valamint a KIK között 2012. december 13. napján megkötött megállapodás keretében KIK részére átadásra kerültek.

Felek jogai és kötelezettségei

1. A KIK a használat tárgyát képező vagyonelemeket kizárólag a szakképzési feladatainak ellátására, a jelen szerződésben szabályozott módon használhatja.
2. A szakképzési feladatok ellátásának zavarása nélkül, az ott meghatározott tanítási időn kívül, a TISZK a használat tárgyát képező ingatlant – a KIK-kel legalább 8 nappal korábban történt egyeztetést követően alapító okiratában meghatározott felnőttképzési feladatainak ellátása céljából térítésmentesen használhatja, azt harmadik személy részére bérbe adhatja.
3. A KIK tudomásul veszi, hogy jelen szerződésen alapuló használati joga nem korlátozza a TISZK, mint tulajdonos azon jogát, hogy a használati joggal érintett ingatlant értékesítse. Ebben az esetben a KIK tudomásul veszi, hogy a szerződés 2. számú mellékletében megjelölt ingatlanon a KIK ingyenes használati joga megszűnik.
4. Szerződő felek megállapodnak abban, hogy a használati joggal érintett ingatlan elidegenítése esetén a TISZK a szakképzés gyakorlati megvalósításához szükséges hegesztő tanműhely kialakítását saját költségén a KIK vagyonkezelésében lévő VASÉP „D” telepen biztosítja. Előzőeken túlmenően a TISZK a használati joggal érintett ingatlan elidegenítése esetén saját költségén vállalja további kettő, fémipari alapképző és épületgépész-csőhálózat szerelő tanműhely kialakítását, továbbá az elektronikai labor eszközeinek átköltöztetését a Szombathelyi Műszaki Szakképző Iskolába. Szerződő felek megállapodnak abban, hogy az ingatlan értékesítése esetén a gyakorlati képzés zavartalanságát szem előtt tartva egymással együttműködve járnak el. A KIK tudomásul veszi, hogy a használati joggal érintett ingatlan elidegenítése esetén a felek a jelen szerződést módosítják.
5. A KIK vállalja, hogy a használati joggal érintett ingatlan elidegenítése esetén egy, a vagyonkezelésében lévő, a TISZK számára megfelelő ingatlanban – külön megállapodás alapján – a TISZK részére az adminisztratív feladatok ellátásához térítésmentesen ingyenes használatot biztosít.
6. A KIK a használati joggal érintett ingó és ingatlanvagyont harmadik személy részére használatba vagy bérbe nem adhatja, nem terhelheti meg, és nem idegenítheti el.
7. A KIK köteles a használati joggal érintett vagyont a központi berendezésekkel és felszerelésekkel együtt rendeltetésszerűen, a közvagyont használó személytől elvárható gondossággal, hatékonyan, energiatakarékosan és költségtakarékosan, az épület házirendjének, a vagyonra vonatkozó biztonsági előírások betartásával, mások jogainak és törvényes érdekeinek sérelme nélkül használni.
8. Amennyiben a TISZK tudomására jut, hogy a KIK a vagyont nem rendeltetésszerűen használja, vagy rongálja, a KIK kapcsolattartójához fordulhat, aki köteles 15 napon belül a vagyon használatával kapcsolatos álláspontját írásban a TISZK részére eljuttatni. Amennyiben TISZK álláspontja szerint a nem rendeltetésszerű használat a továbbiakban is folytatódik a TISZK a KIK elnökéhez fordulhat intézkedés megtétele érdekében. A nem rendeltetésnek megfelelő használat vagy rongálás folytatódása esetén a TISZK a Ptk. 161.§ (2) bekezdése alapján biztosítékot követelhet a KIK-től.
9. A szerződés időtartama alatt a KIK felelős az ingatlannal kapcsolatos, a tűzvédelmi, munkavédelmi és környezetvédelmi törvényekben és egyéb kapcsolódó jogszabályokban foglaltak betartásáért és betartatásáért.
10. A KIK jogosult az ingatlant saját berendezéseivel ellátni, e berendezések felett szabadon rendelkezhet, és a szerződés megszűnése esetén ezeket saját tulajdonaként köteles elszállítani az eredeti állapotot saját költségén helyreállítani.
11. A TISZK az ingatlanban lévő, a KIK tulajdonát képező vagyontárgyakért felelősséget nem vállal.
12. A KIK köteles a TISZK-et haladéktalanul írásban értesíteni az ingatlan egészét fenyegető veszélyről és a beállott kárról, a tudomására jutott minden olyan tényről, adatról, körülményről, amely a vagyon rendeltetésszerű, zavarmentes használatát akadályozza, kár bekövetkezésével fenyeget, a vagyon nagyobb mérvű romlásához vezethet, valamint arról, ha őt jogai gyakorlásában harmadik személy akadályozza. A KIK saját költségén köteles a veszély elhárítása, a kárenyhítés, valamint a kár következményeinek megszüntetése érdekében haladéktalanul intézkedni.
13. Az értesítés elmaradása vagy késedelme miatt bekövetkezett kárt, illetve költségnövekedést a KIK köteles viselni.
14. A KIK felel minden olyan kárért, amely a rendeltetésellenes vagy szerződésellenes használat következménye. A nem rendeltetésszerű használat folytán keletkezett hibák kijavítása, károk megtérítése a KIK kötelezettsége függetlenül attól, hogy a bekövetkezett hiba, illetve kár alkalmazottjai, ügyfelei, az intézmény tanulói vagy az érdekkörében eljáró személy magatartására vezethető vissza. Nem terheli a KIK-et a kártérítési kötelezettség, ha bizonyítja, hogy úgy járt el, ahogy adott helyzetben a közvagyon használójától elvárható.
15. A TISZK gondoskodik a használatában levő vagyon értékének, állagának megóvásáról, karbantartásáról, a szükséges felújítások, pótlások, cserék kivitelezési munkálatainak elvégzéséről, elvégeztetéséről így az ingatlanban levő központi berendezések, az ezekhez csatlakozó vezetékrendszerek munkaképes állapotának biztosításáról, az átvételkori állapotnak megfelelő szinten tartásáról. A KIK köteles az ebből fakadó valamennyi költséget a 19. pont szerinti arányban a TISZK számára az erről szóló kimutatás kézhezvételétől számított 30 napon belül megtéríti.
16. A KIK nem jogosult a használati joggal érintett, jelen szerződés tárgyát képező ingatlan átalakítására.
17. Tulajdonosi ellenőrzés

A TISZK, mint tulajdonos évente legalább egy alkalommal, a szakképzési feladatok, illetve a KIK működésének zavarása nélkül, előzetes étesítés alapján a használati joggal érintett ingó - és ingatlanvagyon tekintetében ellenőrzi annak rendeltetésszerű használatát.

Az ellenőrzés során a TISZK jogosult:

a) a KIK használatában álló ingatlan területére, illetve KIK által használt irodai és egyéb célú helyiségeibe belépni és ott tartózkodni,

b) az ellenőrzés tárgyához kapcsolódó iratokba és más dokumentumokba, elektronikus adathordozón tárolt adatokba – a külön jogszabályokban meghatározott adat- és titokvédelmi előírások betartásával – betekinteni,

c) a KIK alkalmazottjától írásban vagy szóban felvilágosítást, információt kérni,

d) a használati joggal érintett ingó vagyontárgyak meglétét és állagát ellenőrizni.

A működési költségek viselésének szabályai

1. Szerződő felek rögzítik, hogy a használati joggal érintett ingatlan üzemeltetését a TISZK biztosítja. A működtetés költségeihez a KIK az alábbiak szerint fizet hozzájárulást a TISZK részére.
2. Szerződő felek egyezően rögzítik, hogy a TISZK – az elmúlt évek adatait figyelembe véve ~~-~~ tevékenységének ellátása során 86 %-ban iskolarendszerű szakképzéssel kapcsolatos feladatokat, 14 %-ban felnőttképzéssel kapcsolatos feladatokat látott el. A Felek megállapodnak abban, hogy a KIK a jelen szerződés tárgyát képező ingatlan közüzemi költségeit (víz, gáz, villamos-energia) valamint a működtetéssel kapcsolatos alábbi szolgáltatási díjakat, és költségvetési kiadásokat:
	* villamos energia díja
	* fűtés
	* vízfogyasztás díja
	* tűz- és munkavédelmi szolgáltatások díjai
	* szakoktatók által használt berendezések és irodaszerek költsége
	* eszközök és berendezések karbantartása
	* takarítószerek

a 86 %-os arányban téríti meg a TISZK számára.

A KIK a közüzemi költségek és szolgáltatások díját havonta utólag, a TISZK által írásban megküldött, számlákkal igazolt kimutatás alapján, annak beérkezését követő 30 banki napon belül fizeti meg átutalással a TISZK 11747006-20208592-00000000 számú számlájára.

1. A KIK vállalja továbbá, hogy a TISZK által foglalkoztatott 2,5 fő technikai alkalmazott (1 fő takarító, 1 fő karbantartó, 0,5 fő rendszergazda) személyi juttatása és járulékát a TISZK által írásban megküldött, dokumentumokkal igazolt kimutatás alapján havonta megfizeti. A hozzájárulást a KIK a közüzemi költségek és szolgáltatások díja után fizetendő hozzájárulással egy időben fizeti meg átutalással a TISZK részére.
2. Szerződő felek megállapodnak abban, hogy a 2013. január 1. napja és 2013. február 28. napja közötti időszakra vonatkozó 19. pont szerinti költségeket a KIK a szerződés aláírását követő 30 banki napon belül egyösszegben megtéríti a TISZK részére a 19. pont szerinti arányban a TISZK számlákkal igazolt kimutatása alapján.
3. A felek megállapodnak abban is, hogy 2013. március 1. napjától a KIK teljeskörűen biztosítja az általa fenntartott és működtetett szombathelyi szakképző iskolák gyakorlati képzéséhez szükséges anyagokat.

A felek egyezően rögzítik, hogy a 2013. január 1. és 2013. február 28. közötti időszakban a KIK által fenntartott és működtetett szombathelyi szakképző iskolák gyakorlati képzéséhez szükséges anyagokat a TISZK biztosította. Előzőek alapján a KIK vállalja, hogy a szombathelyi szakképző iskolák gyakorlati képzéséhez beszerzett és felhasznált anyagok költségét a TISZK által írásban megküldött számlákkal igazolt kimutatása alapján, annak beérkezését követő 30 banki napon belül fizeti meg átutalással a TISZK 11747006-20208592-00000000 számú számlájára.

A szerződés megszűnése

1. A szerződést Felek 2013. január 1-jétől határozatlan időtartamra kötik. A szerződés megszűnik, ha a KIK szakképzési feladatellátása a mindenkor ingyenes használati joggal érintett ingatlanban megszűnik.
2. A KIK a használati joga megszűnése esetén, a megszűnése napjától számított 20 napon belül köteles az ingatlanban lévő, saját tulajdonú és a vagyonkezelésében lévő ingóságait elszállítani, és az ingatlan használatával felhagyni. Amennyiben az elszállítási kötelezettségét a KIK nem teljesíti, a TISZK jogosult a helyiségekben található, a KIK tulajdonát képező illetve vagyonkezelésében lévő ingóságokról két tanúval hitelesített leltárt készíteni, és a KIK-et az ingóságok 8 napon belüli elszállítására felszólítani.
3. Amennyiben a KIK az írásbeli felszólítását követő 8 napon belül nem szállítja el ingóságait, a TISZK jogosult a KIK-nek az ingatlanban lévő vagyontárgyait és vagyonkezelésében lévő ingóságait a KIK költségén elszállíttatni, és megfelelő helyen történő raktározásáról a KIK költségén gondoskodni.
4. A szerződés megszűnése esetén a KIK cserehelyiségre igényt nem tarthat.

Egyéb rendelkezések

1. A szerződést a Felek írásban jogosultak módosítani vagy kiegészíteni.
2. Kapcsolattartók kijelölése: Felek a működtetési feladatok, illetve a használat TISZK által történő ellenőrzése során kapcsolattartóként az alábbi személyeket jelölik meg:

TISZK: Bálint András ügyvezető, tel.: 94/ 513-470

KIK: Fodor István, tankerületi igazgató, tel.: 36 30/6266 – 543

Felek megállapodnak abban, hogy a szerződésből adódó, vagy azzal kapcsolatban felmerülő vitákat vagy nézetkülönbségeket tárgyalások útján rendezik. Esetleges jogvitájukra hatáskörtől függően a Szombathelyi Járásbíróság, illetve a Szombathelyi Törvényszék kizárólagos illetékességét kötik ki.

1. A szerződésre egyebekben a Ptk. előírásai az irányadók.
2. Szerződő Felek a szerződést együttesen elolvasták, és a közös értelmezést követően, mint akaratukkal mindenben megegyezőt, cégszerűen aláírták.

A szerződés az alábbi mellékleteivel együtt érvényes:

1. sz. melléklet – ingyenes használati joggal érintett ingóságok leltára
2. sz. melléklet - ingyenes használati joggal érintett ingatlan részletes megjelölése

Szombathely, 2013. február 28.

|  |  |
| --- | --- |
|  /: Bálint András:/ügyvezető |  /: Fodor István :/tankerületi igazgató |
|  |
|  | KIK részéről ellenjegyző: **Klebelsberg Intézményfenntartó Központ** |

Jóváhagyta:

/: Dr. Puskás Tivadar :/

 polgármester

A megállapodást Szombathely Megyei Jogú Város Közgyűlése ………./2013. (II.28.) Kgy. számú határozatával hagyta jóvá.

 /: Dr. Puskás Tivadar :/

 polgármester